काठमाडौं । दुई चरणमा सम्पन्न प्रदेश तथा प्रतिनिधिसभा निर्वाचनअन्तर्गत प्रदेशसभाको प्रत्यक्षतर्फ अन्तिम परिणाम सार्वजनिक भएको छ। सुनसरी ३ (ख) बाट निर्वाचित कांग्रेसका अगमलाल चौधरी प्रदेशसभामा निर्वाचित हुने अन्तिम सांसद बनेका छन्। निर्वाचन परिणामले ७ मध्ये ६ वटा प्रदेशमा वाम गठबन्धनलाई स्पस्ट बहुमत प्राप्त हुने देखिएको छ। समानुपातिकतर्फको अन्तिम परिणाम सार्वजनिक हुन बाँकी नै रहे पनि वाम गठबन्धनले प्रत्यक्षबाटै स्पष्ट बहुमत पाउने पक्का भएको हो।
कांग्रेसले कुनै पनि प्रदेशमा डबल डिजिट (१० वा सोभन्दा बढी) सिटमा जित हात पार्न सकेको छैन। दुई नम्बर प्रदेशमा भने संघीय समाजवादी पहिलो, राजपा दोस्रो र एमाले तेस्रो भएका छन्। साना दलतर्फ राजमोले ४ नम्बर प्रदेशमा २ सिट, नयाँ शक्तिले प्रदेश ३ र ४ मा एक-एक सिट, नेमकिपाले ३ नम्बर प्रदेशमा १ सिट र स्वतन्त्रले ४ नम्बर र १ नम्बर प्रदेशमा १/१ सिट जितेका छन्। हेर्नुहोस् कुन प्रदेशमा कुन पार्टीको कति सिट?
काठमाडौं। गुड्दागुड्दै गरेको गाडीबाट शृंखलाबद्ध चोरीका घटना हामीले धेरै फिल्ममा मात्र देखेका छौँ । तर, काठमाडौंमा यसरी चोरी गर्ने संगठित गिरोह नै सक्रिय रहेको पाइएको छ । गिरोहका एकजनालाई प्रहरीले पक्राउ गरी अनुसन्धान अघि बढाएको छ । मूलवीर विश्वकर्मा र राजन खड्का जगदम्बा ग्रुपको पेप्सीकोलास्थित गोदामबाट मार्लबोरो चुरोट लिएर गत १२ साउनमा महाराजगन्ज पुगे ।
सामान झार्ने क्रममा आठ कार्टुन चुरोट गायब थियो । गोदाममा चारजना मिलेर सामान एक–एक हिसाब राखेरै अनलोड गरे । मिनीटाटाको पछाडि ताल्चा लगाएरै महाराजगन्जसम्म सामान पुर्‍याए । गाडी कतै रोकिएको पनि थिएन । तर, बाटैमा सामान रहस्यमय तरिकाले हरायो । हराएको आठ कार्टुन चुरोटको होलसेल मूल्य ६ लाख ९६ हजार रुपैयाँ बराबरको थियो । सुरुमा त उनीहरूले सामान कतै खस्यो होला भन्ने आँकलन गरे । तर, गाडीको पछाडिको ढोका बन्द नै थियो । कतै खस्ने सम्भावना पनि थिएन ।
कम्पनीका प्रबन्धकहरूले विश्वकर्मा र खड्काले नै सामान लुकाएको आशंका गर्दै पैसा तिर्नुपर्ने बताए । तर, उनीहरूले आफूहरूले विनागल्ती त्यति धेरै पैसा तिर्न नसक्ने बताए । दुई दिनसम्म पनि रहस्यमय बनेपछि घटना प्रहरीकहाँ पुग्यो । उनीहरू गत १४ साउनमा उजुरी लिएर महानगरीय अपराध महाशाखा टेकुमा पुगे । महाशाखामा केही दिनअघि मात्र त्यस्तै किसिमको अर्को उजुरी आएको थियो । कालिमाटीबाट ठमेलमा चुरोट लिएर जाने क्रममा पटक–पटक चुरोट हराएको थियो । चुरोट त्यसैगरी बाटैबाट हराएको थियो । सूर्य चुरोट चोरी गर्ने गिरोहका सदस्य स्वयम्भूका निखिल शाहीलाई सडकको सिसिटिभीका आधारमा १६ साउनमा प्रहरीले पक्राउ गर्‍यो । उनले आफूले एक कार्टुन सूर्य चुरोट चोरी गरेको र त्यो ठमेलमा लगेर बिक्री गरेको स्विकारे ।
त्यसपछि महाशाखाका इन्स्पेक्टर भरत थापाले सोधे, ‘मार्लबोरो चुरोट खै त ?’ मार्लबोरो चुरोट पनि उनैले चोरी गरेको प्रहरी अनुमान मात्र थियो । प्रहरीको अनुसन्धान शैली सही ठहरियो । सो चुरोट पनि आफैँले चोरेको र हात्तीवनमा चिनजानका व्यक्तिको घरमा लगेर लुकाएको शाहीले स्विकारे । नभन्दै प्रहरीले चोरी भएको आठ कार्टुन मार्लबोरो चुरोट नै त्यहाँबाट बरामद गर्‍यो । सो चुरोट चोरीको कहानी सुन्दा प्रहरी अधिकारी नै निकै चकित भए । पूर्वकर्मचारी नै चोरीमा पक्राउ परेका शाहीले जगदम्बा ग्रुपकै जगदम्बा ओभरसिज प्रालिमा केही समय काम गरेका थिए । पेप्सीकोलाको सोही गोदाम रहेको ठाउँमा गएर अन्तर्वार्ता दिएका थिए । त्यसकारण कम्पनीले सोही गोदामबाट होलसेलमा चुरोट बिक्री गर्ने उनले थाहा पाएका थिए ।
केही समयअघि चिनजान भएका एक साथीले चुरोट चोरेर पैसा कमाउन सकिने आइडिया सिकाएका थिए । लागुऔषधका दुव्र्यसनी उनी सो प्रस्तावमा सजिलै लोभिए र गुडिरहेको गाडीबाटै चुरोट चोर्ने योजनामा अघि बढे । सोहीअनुसार उनीहरू १२ साउनमा जगदम्बाको गोदामको गेटनजिकै गएर बसे । जब चुरोट लोड गरेर बा१०च ५२५१ नम्बरको मिनीटाटा निस्कियो, उनीहरूको बा६२प ४२३५ नम्बरको स्कुटरले पिछा सुरु गर्‍यो । स्कुटर उनै शाहीले चलाएका थिए, गाडीको पछाडि उनका साथी बसेका थिए । गाडी गोठाटारको बाटो हुँदै महाराजगन्जतर्फ जाँदै थियो ।
चुरोट कम्पनीका कर्मचारी दुवैजना अगाडि बसेका थिए । गोठाटारको बालुवा वासिङनजिकै पुगेपछि खाल्डाखुल्डीमा गाडीको गति कम भयो । स्कुटरको पछाडि रहेका शाहीका साथी गाडीको पछाडि लगाएको सानो ताला फुटाएर भित्र छिरे । दुई कार्टुन चुरोट दुईतिर च्यापेर फुत्त हामफाले । स्कुटरमा चढे र सो चुरोट नजिककै पसलमा लगेर राखे । फेरि गाडीकै पिछामा लागे । गोठाटारको उकालोमा गाडीको गति कम भयो । उनी पुनः गाडीमा छिरेर दुई कार्टुन चुरोट लिएर निस्किए । पहिलेजस्तै नजिकैको पलसमा चुरोट राख्न दिएर गाडीको पिछामा लागे ।